Austatud daamid ja härrad

Aegade jooksul on Pärnumaal tegutsenud hulk jahindusühendusi, millede kohta puuduvad täpsed kirjalikud andmed, kuid kuna ma ise kuulun Tori –Sindi jahiseltsi, siis Tori jahiseltsi põhikiri on kinnitatud 28.11.1927 ja kodukord kinnitatud 12. veebruar 1928. Juba siis räägiti loomade arvukusest ja nende kaitsest.

Nõukogude reziimi taas kehtestamisega Eestis kuulutati maad ja metsad rahva omandiks koos loomade, lindude ja kaladega. Iga mees võis võtta sealt nii palju kui jaksas ja oskas.

Terve mõistusega jahimehed said peagi aru, et ilma ressurssi hooldamata ja kaitsmata kaob ka jahipidamise võimalus.

Erksamad mehed võtsid kätte ja hakkasid otsima koostöövõimalusi jahinduse arenguks mitte ainult oma elukohas, vaid märksa laiemalt.

70 aastat organiseeritud jahindust üle Pärnumaa on tõsiasi, sest 26.juunil 1949 kell.10:15 loodi Pärnu Jahindusklubi, millise esimeseks meheks sai tegevjuhina Johann Seiler.

Röövloomade küttimine, millised olid ju jahimehele konkurentideks, võeti tõsise tähelepanu alla ja moodustati hundibrigaadid. Ka rohusööjad said oma osa, sest ka nende arvukus tõusis ja tõsisem küttiminegi nendele algas just 60-ndate algul. Tõsiselt võideldi salaküttimise vastu.

Kui varem oldi kogu aeg üürniku rollis, siis alates 28.detsembrist 1973.a said jahimehed peremeesteks omas majas, Suur-Kuke 5.

Saadi aru, et lasketäpsus jätab kohati soovida ja nii rekonstrueeriti 1977.a. Tuule tn. Jahilasketiir, mis on tänaseks tänu Pärnu linna kasvule oma asukohalt ebasobiv. Uue tiiru asukohaks saab Lauka tn 6, kus oleme suutnud välja ehitada osaliselt tee ja kogu laskekompleksi projekteerimine on lõppjärgus.

Siin kohal tänan rahalise toetuse eest Andres Metsojat, kes riigikogu liikmena toetas raha eraldamist Pärnu linnale ja linna kaudu juba Pärnumaa Jahimeeste Liidule see eraldati. Aitäh ka Pärnu linnale.

Eesti Vabariigi taasiseseisvumisel elati veel kuni 2003 aastani vanade reeglite järgi, kui võeti vastu jahiseadus.

10 aastat ja 2013 aasta 01.juunil võeti vastu uus jahiseadus, mis on küll kindlasti maaomaniku kesksem kui varasem, kuid õnneks võitis kaine mõistus ja jahipiirkondade lammutamine jäeti ära.

Tänaseks on riik usaldanud jahimehi isegi rohkem kui algul loodeti. On küll väheke nagu käskude-keeldude aega tunda, kuid tasuta lõunaid ju ei ole. Olgem tänulikud selle eest, et meile on täna nii riik kui eramaa omanikud andnud maa tasuta kasutada jahinduslikul eesmärgil.

Hoidkem seda väärtust ja seda läbi heade suhete maaomanikega!

Jahimehed ja jahinaised on üheskoos üle saanud paljudest raskustest ja see näitab, et ühine tegevus jahinduses on enamikele jahimeestele määravaks.

Aitäh kõigile jahiseltsidele ja just nende esimeestele, kes on seda ühistegevust toetanud ja vedanud.

Jahimehed olid juba pea 100 aastat tagasi looduskaitsjad, mida kinnitab väljavõte Tori jahiseltsi kodukorrast: juhatusel on õigus üldise koosoleku nõusolekul mõnedes Seltsi poolt renditud kohtades teatud tõugu loomade ja lindude küttimist täiesti ära keelata, et tähendatud loomi ja lindusid lõpliku hävinemise eest hoida.

Teeme ka meie tulevikus sama.

Tänaseks mõnusat peotuju, sest 70 aastat organiseeritud jahindust Pärnu maakonnas on tõsiasi ja et see organiseeritus jätkuks ka edaspidi.